Diari Oficial de la Generalitat Valenciana


Sumari del DOGV 7388, del 24-10-2014 (2014/9656)

RESOLUCIÓ de 22 d'octubre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Institut de Salut Carles III per al manteniment del Centre Col·laborador Espanyol de l'Institut Joanna Briggs.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7388

Data del DOGV
:   24-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/9656


Data del document
:   22-10-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 22 d'octubre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i l'Institut de Salut Carles III per al manteniment del Centre Col·laborador Espanyol de l'Institut Joanna Briggs. [2014/9656]  
La Generalitat i l'Institut de Salut Carles III han subscrit, prèvia tramitació reglamentària, el 29 de setembre de 2014, el conveni de col·laboració per al manteniment del Centre Col·laborador Espanyol de l'Institut Joanna Briggs.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 1034/2014 i que figura com a annex d'esta resolució.  
  
València, 22 d'octubre de 2014.- La directora general del Secretariat del Consell i Relacions amb les Corts: Marta Martí Arador.  
  
Conveni de col·laboració entre la Conselleria de Sanitat de la Generalitat i l'Institut de Salut Carles III per al manteniment del Centre Col·laborador Espanyol de l'Institut Joanna Briggs  
  
  
Madrid, 29 de setembre de 2014  
  
Reunits  
D'una banda, Manuel Llombart Fuertes, conseller de Sanitat de la Generalitat, nomenat pel Decret 20/2012, de 7 de desembre (DOCV 6919, de 10 de desembre) de conformitat amb el que preveuen els articles 17.f i 28 de la Llei 5/1983, de 30 de desembre, del Consell, i facultat per a la firma d'este conveni per l'Acord del Consell, de data 19 de setembre de 2014.  
I d'una altra banda, Antonio Luis Andreu Périz, com a director de l'Institut de Salut Carles III (d'ara en avant ISCIII), amb NIF U0076731C, organisme públic d'investigació adscrit al Ministeri d'Economia i Competitivitat a través de la Secretaria d'Estat d'Investigació, Desenrotllament i Innovació, nomenat pel Reial Decret 165/2013, d'1 de març (BOE 53, de 2 de març), que actua en nom i representació del mencionat Institut, amb domicili en el carrer de Sinesio Delgado, número 6, de Madrid, i en exercici de les competències atribuïdes per l'article 11 del Reial Decret 375/2001, pel qual s'aprova el seu estatut, modificat per mitjà dels reials decrets 590/2005, de 20 de maig; 246/2009, de 27 de febrer; 1672/2009, de 6 de novembre, i 200/2012, de 23 de gener.  
  
Ambdós parts es reconeixen plena capacitat per a l'atorgament del present conveni i  
  
Exposen  
I. Que al març de 2004 es va firmar el primer conveni entre l'ISCIII, diverses comunitats autònomes i l'Institut Joanna Briggs d'Austràlia (JBI), per a la creació d'un centre col·laborador Espanyol JBI, i a causa dels èxits obtinguts, el conveni indicat s'ha anat renovant de forma plurianual fins a l'actualitat.  
El valor afegit del conveni es basa en la col·laboració de les comunitats autònomes per a aconseguir la millor pràctica d'infermeria possible, i així homogeneïtzar-la a escala estatal, coordinant-se entre si en un projecte comú que redundarà i ha redundat en una cohesió major del sistema nacional de salut i, per tant, en una major qualitat de l'atenció al pacient.  
El resultat d'estos anys de conveni ha sigut molt fructífer, i s'han aconseguit grans èxits fruit de la col·laboració entre les parts implicades, com són: la traducció del material científic del JBI i la seua distribució i difusió lliure, en l'idioma espanyol, a tots els professionals del sistema nacional de salut; la realització de revisions sistemàtiques en l'àmbit de les cures de salut, d'interés per a les comunitats autònomes; la formació de quasi 600 professionals de totes les comunitats autònomes en els diferents aspectes de la pràctica clínica basada en l'evidència; l'acreditació pel JBI de més de 100 de professionals per a liderar revisions sistemàtiques en l'àmbit de les cures; la creació de la Xarxa Nacional de Centres Compromesos amb l'Excel·lència en Cures amb la primera convocatòria del Projecte d'Implantació de Guies de Bones Pràctiques i el seu desenrotllament; la presència del centre col·laborador en la convocatòries europees de finançament de la investigació en salut, etc.  
Els avantatges de ser centre col·laborador del JBI són, a més, el reconeixement públic de ser membre col·laborador, tindre accés als recursos i a totes les publicacions del JBI, inclús a les de la seua pàgina web, i mantindre el lideratge dins de l'estratègia posada en marxa per l'ISCIII per a la promoció i desenrotllament de la investigació en cures, en l'àmbit nacional i internacional de la salut de la població, la implantació de cures basats en l'evidència, i la millor utilització dels recursos.  
  
  
II. Que la missió de l'ISCIII, segons consta en el seu estatut (Reial Decret 375/2001, de 6 d'abril), és desenrotllar i oferir servicis cientificotècnics i investigació de la més alta qualitat, dirigits al sistema nacional de salut i al conjunt de la societat. A més, com a òrgan de suport cientificotècnic tant del Ministeri d'Economia i Competitivitat com del Ministeri de Sanitat, Servicis Socials i Igualtat i dels distints servicis de salut de les comunitats autònomes, l'ISCIII té com a objectiu el foment i coordinació de les activitats d'investigació biomèdica i sanitària, en el marc de la Llei 14/2007, d'Investigació Biomèdica.  
  
Que l'article 4.d dels estatuts mencionats preveu establir convenis, acords i contractes amb centres del sistema nacional de salut, institucions i organismes públics d'investigació biomèdica i en ciències de la salut nacionals i internacionals, universitats i entitats privades que realitzen activitats d'investigació científica i desenrotllament tecnològic, per a la realització de projectes i activitats d'investigació, desenrotllament tecnològic, innovació i altres activitats de caràcter científic, docent i assessor.  
  
III. Que l'Estatut d'Autonomia de la Comunitat Valenciana (Llei Orgànica 5/1982, d'1 de juliol, modificat per la Llei 1/2006, de 10 d'abril) arreplega, en l'article 49.7, la competència exclusiva en la investigació en l'àmbit d'actuació de la Comunitat Valenciana, així com el foment i desenrotllament, en el marc de la seua política cientificotecnològica de la I+D+i, tot això sense perjuí del que disposa el número 15 de l'apartat 1 de l'article 149 de la Constitució espanyola.  
Que la competència investigadora de la Comunitat Valenciana es desenrotlla per mitjà de la Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic. Esta llei té per objecte establir el marc general per a la promoció, el sosteniment, la regulació i la difusió de la investigació científica i el desenrotllament tecnològic, en l'àmbit de la Comunitat Valenciana, sobre la base de criteris d'excel·lència, qualitat i competitivitat. Entre les finalitats essencials d'esta llei se citen promoure un entorn social adequat a l'activitat científica i a l'esperit emprenedor, així com potenciar les connexions entre els agents del sistema d'I+D i entre entitats públiques i privades.  
Que la Conselleria de Sanitat assumix les competències en matèria d'investigació sanitària en virtut del Decret 88/2014, de 13 de juny, del Consell. Per la seua banda, el Decret 4/2014, de 3 de gener, establix com a actuacions de la Conselleria de Sanitat, entre altres, promoure i facilitar el desenrotllament de la investigació en matèria de salut amb especial atenció a la seua rellevància i aplicació a la pràctica clínica; impulsar la coordinació i seguiment d'iniciatives de col·laboració publicoprivades en matèria d'investigació sanitària i biomèdica; i elaborar convenis de col·laboració amb universitats, col·legis professionals o qualsevol altre organisme relacionat amb la formació sanitària.  
Per la seua banda, l'Institut d'Investigació Sanitària La Fe, Fundació per a la Investigació de l'Hospital Universitari i Politècnic La Fe de la Comunitat Valenciana, amb CIF O54602075, es va constituir amb la voluntat d'impulsar i promoure la investigació científica, la docència i la formació del personal de l'àmbit sanitari.  
Que la dita fundació és una institució sense ànim de lucre, amb personalitat jurídica pròpia i amb els seus estatuts aprovats pel Consell en la reunió del dia 8 de febrer de 2002, i constituïda davant de notari el 24 de juliol de 2002. En data 23 d'abril de 2009, la fundació va ser acreditada com a institut d'investigació sanitària per el Ministeri de Ciència i Innovació, incorporant, des de llavors, la distinció indicada a la seua denominació i ostentant les prerrogatives que la normativa sobre els instituts d'investigació sanitària li conferix.  
Que, segons l'article 6 dels seus estatuts vigents, modificats per mitjà de l'escriptura pública de data 31 de gener de 2012 i degudament inscrits en el Registre de Fundacions de la Comunitat Valenciana, la dita fundació té com a finalitats principals la promoció i la coordinació de la investigació biomèdica, la formació i la docència de grau, postgrau i especialitzada, l'acreditació i garantia dels projectes i processos d'investigació biomèdica i clínica, la cooperació per mitjà de convenis i altres formes de concert amb organismes nacionals i internacionals, així com amb institucions sanitàries i docents nacionals i estrangeres, i la protecció dels recursos resultants de la investigació alineats amb les prioritats estratègiques establides i orientats a la millora de la salut dels pacients.  
  
Que, la fundació assenyalada, a través d'un conveni amb la Conselleria de Sanitat, assumix els compromisos financers adquirits per la Conselleria de Sanitat en este conveni.  
  
IV. Que les parts consideren com a objecte principal, dins dels seus respectius fins, potenciar la investigació en l'àmbit de la salut i, especialment, en el de la infermeria, en consonància amb les declaracions internacionals més importants, com són:  
- Les recomanacions del Consell d'Europa de 1996 sobre investigació en infermeria establides a proposta del grup de treball integrat per diversos països europeus i la representació espanyola dels quals es va realitzar a través de l'ISCIII, que posteriorment van ser revisades en 1999 en l'Euroconferència de Salamanca.  
- Els acords del Grup Europeu d'Infermeres Investigadores (WERN).  
Per tot allò que s'ha exposat, les parts acorden subscriure este conveni de col·laboració, que es regirà per les següents:  
  
Clàusules  
  
Primera. Objecte del conveni  
L'objecte d'este conveni és establir les línies de col·laboració entre la Conselleria de Sanitat de la Generalitat i l'ISCIII, per a regular el funcionament del Centre Col·laborador Espanyol del JBI per al desenrotllament de la pràctica clínica d'infermeria basada en l'evidència.  
La seu del centre col·laborador indicat estarà ubicada en l'ISCIII, carrer de Sinesio Delgado, número 6, 28072 Madrid.  
  
Segona. Gestió  
El director de l'ISCIII designarà un director del centre col·laborador, que dependrà de la unitat d'investigació en cures de salut (Investén-ISCIII) o, a falta d'això, de la Subdirecció General de l'ISCIII a la qual estiga adscrita la unitat esmentada, durant el període de vigència del conveni. El director serà l'encarregat de la direcció administrativa i científica del centre col·laborador, a més de la seua representació.  
  
Hi haurà un comité de seguiment que estarà format per un representant de cada comunitat autònoma finançadora del centre col·laborador, proposat per la seua institució d'origen i el director del centre. El comité indicat s'encarregarà de prendre les decisions pel que fa al funcionament del centre col·laborador i de realitzar un seguiment i control de les seues activitats.  
El comité de seguiment nomenarà un secretari pertanyent a una de les comunitats autònomes associades, el qual serà triat per un període màxim de cinc anys. Les funcions del secretari seran totes les relacionades amb tasques d'organització, elaboració de memòries, entre altres tasques administratives, i suplent del director quan este no estiga o no se'n puga fer càrrec.  
També hi haurà un comité científic, que estarà format per un representant de cada comunitat autònoma finançadora del centre col·laborador, proposat per la seua institució d'origen, i el director del centre col·laborador. S'encarregarà del desenrotllament i de la promoció de la pràctica clínica basada en l'evidència, de l'avaluació i l'assessoria en les activitats que duga a terme el centre col·laborador.  
Ambdós comités es reuniran, com a mínim, dos vegades en el període de vigència del conveni, i es convocaran reunions extraordinàries sempre que siguen necessàries, amb una petició prèvia raonada d'un dels seus membres. Les seues normes de funcionament seran les establides en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.  
Poden haver-hi membres col·laboradors, a proposta del comité científic, triats per mèrits científics, que pertanguen o no a les mateixes organitzacions que participen en el conveni.  
  
Tercera. Compromisos de les parts  
Les parts es comprometen a finançar les activitats científiques que han de ser realitzades per a ser membre col·laborador del JBI, i que s'indiquen a continuació:  
- Una revisió sistemàtica anual sobre un tema a triar (revisió d'una qüestió formulada que utilitza mètodes per a identificar, seleccionar i avaluar críticament la investigació rellevant), amb la participació de personal qualificat de les diferents organitzacions que formaran el panell de revisors del centre.  
- Realització de tallers i cursos de formació anuals sobre pràctica clínica basada en l'evidència i en els que participaran totes les organitzacions que col·laboren en el projecte.  
- Configuració en comú del comité de seguiment i científic del centre col·laborador, amb membres de les diferents institucions que hi participen.  
- Reunions del comité de seguiment per a posar en comú el funcionament del centre col·laborador.  
- Una reunió anual en la seu del JBI de tots els directors dels centres col·laboradors del JBI on es decidirà en comú el seu funcionament.  
  
- Difondre la labor del centre col·laborador en l'àmbit nacional, així com el benefici que suposarà el centre assenyalat en la pràctica clínica basada en l'evidència.  
  
Quarta. Finançament  
L'ISCIII aportarà un total de 16.000 euros anuals durant el període 2014-2018 per al funcionament del centre col·laborador. Esta aportació de l'ISCIII serà única, independentment del nombre de comunitats autònomes que participen en el centre col·laborador JBI i que subscriguen conveni amb l'ISCIII. L'import indicat no suposa cap transferència a cap de les comunitats autònomes participants.  
L'aportació anual de l'ISCIII es realitzarà amb càrrec als conceptes pressupostaris 220.00, 3.200 euros; 230, 1.200 euros; 231, 2.000 euros; i 640, 9.600 euros, del pressupost de gastos de l'ISCIII en el període 2014-2018, depenent de les disponibilitats pressupostàries. L'aportació de l'ISCIII es realitzarà segons ho requerisca el desenrotllament de les activitats.  
La Comunitat Valenciana, a través de l'Institut d'Investigació Sanitària La Fe, Fundació per a la Investigació de l'Hospital Universitari i Politècnic La Fe, adscrita a la Conselleria de Sanitat, aportarà 8.000 euros anuals en el primer trimestre de l'any al compte de l'Institut de Salut Carles III en el Banc d'Espanya (carrer Alcalá, núm. 50, 28623 Madrid), IBAN ES1162579310897428772239, amb una nota de càrrec prèvia de l'ISCIII; per a les successives anualitats dependrà de les disponibilitats pressupostàries.  
El pressupost econòmic d'este conveni serà gestionat per l'ISCIII, i es distribuirà en gastos de personal, gastos de formació, gestió i suport del centre col·laborador, suport per a la formació i investigació, viatges i dietes i altres, segons s'aprove per la comissió de seguiment.  
  
  
Quinta. Propietat intel·lectual  
Els drets de propietat intel·lectual sobre els resultats de qualsevol investigació conjunta correspondran a totes les institucions en la proporció de les respectives aportacions.  
  
Sexta. Modalitats de cooperació  
La col·laboració es durà a terme per mitjà de:  
a) Promoció i realització conjunta de projectes coordinats o concertats d'investigació científica i tècnica.  
b) Utilització conjunta del personal científic de totes les institucions en activitats de cooperació.  
c) Utilització comuna de servicis auxiliars de la investigació, com ara bases de dades, documentació, informació, centres de càlcul, etc.  
  
d) Formació de científics i tècnics per mitjà de cursos i seminaris.  
  
  
Sèptima. Vigència  
El present conveni entrarà en vigor el dia de la seua firma i finalitzarà el 31 de desembre de l'any 2018; podrà ser prorrogable per un acord exprés de les parts, a l'efecte del qual es tramitarà un document escrit que expresse la nova vigència del conveni.  
  
Octava. Denúncia  
Qualsevol de les parts podrà denunciar este conveni comunicant-ho a l'altra part intervinent per escrit, amb tres mesos d'antelació a la data en què desitge la seua terminació.  
En tot cas, les parts es comprometen a finalitzar el desenrotllament de les accions ja iniciades en el moment de notificació de la denúncia.  
  
  
Novena. Caràcter del conveni  
Este conveni té naturalesa administrativa i, segons el que preveu l'article 4.1.c del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, queda exclòs del seu àmbit d'aplicació, sense perjuí dels principis i criteris que la informen per a resoldre els dubtes i llacunes que pogueren suscitar-se en la interpretació i aplicació del conveni. A falta d'això, les controvèrsies indicades seran competència de la jurisdicció contenciosa administrativa.  
  
Deu. Extinció  
Seran causes d'extinció d'este conveni: a, el compliment, és a dir, l'expiració del terme de vigència convingut; i b, la resolució: per mutu acord de les parts, força major, alteració substancial en les condicions que van propiciar la celebració d'este conveni, incompliment de les condicions que hi estiguen establides i la denúncia de qualsevol de les parts. Esta denúncia s'haurà de realitzar per escrit, que s'haurà de comunicar a la comissió de seguiment i a l'altra part amb una antelació mínima de tres mesos a la data en què vaja a donar-se per finalitzat.  
  
  
I, en prova de conformitat i per a la deguda constància de tot allò que s'ha convingut, ambdós parts firmen este conveni en exemplar triplicat en tots els seus fulls, en el lloc i la data indicats al principi.  
  
El conseller de Sanitat: Manuel Llombart Fuertes.  
El director de l'Institut de Salut Carles III: Antonio Luis Andreu Périz.